2021. gada 5. janvārī Normatīvie noteikumi Nr. 1 Rīgā (Finanšu un kapitāla tirgus komisijas padomes  
 sēdes protokols Nr. 1 2. p.)

Informācijas par garantēto atlīdzību apkopošanas un sniegšanas normatīvie noteikumi

Izdoti saskaņā ar

Noguldījumu garantiju likuma 11. panta 3. punktu

**I. Vispārīgie jautājumi**

1. "Informācijas par garantēto atlīdzību apkopošanas un sniegšanas normatīvie noteikumi" (tālāk tekstā – noteikumi) nosaka apjomu un kārtību, kādā noguldījumu piesaistītāji apkopo un sniedz Finanšu un kapitāla tirgus komisijai (tālāk tekstā – Komisija) informāciju par garantēto atlīdzību.

2. Noteikumi ir saistoši noguldījumu piesaistītājiem, uz kuriem attiecināmi Noguldījumu garantiju likuma noteikumi.

3. Terminu lietojums šajos noteikumos atbilst Noguldījumu garantiju likuma terminu lietojumam.

**II. Informācijas par garantēto atlīdzību apjoms**

4. Noguldījumu piesaistītājs katram noguldītājam, kuram izmaksājama garantētā atlīdzība, piešķir tehnisko identifikatoru, kas ir unikāla simbolu virkne un ko noguldījumu piesaistītājs lieto savā informācijas sistēmā, pēc kuras tiek veikta klienta identifikācija. Tehniskais identifikators nedrīkst saturēt noguldītāja personīgos identifikācijas datus. Vienam noguldītājam, kuram izmaksājama garantētā atlīdzība, nedrīkst piešķirt vairāk kā vienu identifikatoru.

5. Noguldījumu piesaistītājs apkopo šādu informāciju par noguldītāju, kuram izmaksājama garantētā atlīdzība un kurš ir fiziska persona:

5.1. vārds un uzvārds;

5.2. personas kods, ja fiziskā persona ir rezidents vai nerezidents, kuram piešķirts šāds kods;

5.3. dzimšanas datums;

5.4. personu apliecinoša dokumenta numurs;

5.5. deklarētās vai pastāvīgās dzīvesvietas adrese;

5.6. pastāvīgās dzīvesvietas adreses valsts kods saskaņā ar standartu LVS EN ISO   
3166-1:2007;

5.7. kontakttālrunis (ja šāda informācija ir noguldījumu piesaistītāja rīcībā).

6. Noguldījumu piesaistītājs apkopo šādu informāciju par noguldītāju, kuram izmaksājama garantētā atlīdzība un kurš ir juridiska persona:

6.1. nosaukums;

6.2. juridiskā adrese;

6.3. vienotais reģistrācijas numurs, ja juridiskā persona ir rezidents;

6.4. reģistrācijas numurs, ja juridiskā persona ir nerezidents;

6.5. juridiskās adreses valsts kods saskaņā ar standartu LVS EN ISO 3166-1:2007.

7. Noguldījumu piesaistītājs apkopo šādu informāciju par noguldītāja, kuram izmaksājama garantētā atlīdzība, pilnvarotajām personām, kas šo noteikumu izpratnē saprotamas kā personas, kurām ir izsniegta notariāli apstiprināta pilnvara rīkoties ar noguldītāja norēķinu kontiem un tajos esošajiem līdzekļiem, kā arī personas, kurām ar tiesas nolēmumu ir piešķirtas aizgādnības tiesības noguldītāja daļējas vai pilnīgas rīcībnespējas gadījumā un no šī nolēmuma izriet personu tiesības rīkoties ar noguldītāja naudas līdzekļiem un norēķinu kontiem:

7.1. noguldītāja tehniskais identifikators;

7.2. pilnvarotās personas vārds un uzvārds;

7.3. pilnvarotās personas personas kods;

7.4. pilnvarotās personas dzimšanas datums, ja fiziskajai personai nav piešķirts personas kods;

7.5. pilnvarotās personas personu apliecinoša dokumenta numurs;

7.6. pilnvarotās personas kontakttālrunis.

8. Noguldījumu piesaistītājs saskaņā ar Noguldījumu garantiju likumu aprēķina un apkopo informāciju par:

8.1. katra noguldītāja, kuram izmaksājama garantētā atlīdzība, atbilstīgā noguldījuma apmēru;

8.2. katra noguldītāja, kuram izmaksājama garantētā atlīdzība, segtā noguldījuma apmēru.

9. Noteikumu 8. punktā noteikto informāciju norāda *euro* saskaņā ar grāmatvedībā izmantojamo ārvalsts valūtas kursu noguldījumu nepieejamības iestāšanās dienā vai Komisijas pieprasījumā norādītajā dienā, ja Komisija ir nosūtījusi pieprasījumu par informācijas par garantēto atlīdzību iesniegšanu.

10. Noguldījumu piesaistītājs nodrošina, ka tā grāmatvedības reģistros vai informācijas sistēmās katras dienas beigās ir pieejama aktuālā un vismaz piecu darba dienu vēsturiskā šo noteikumu 5.–8. punktā noteiktā informācija.

11. Noguldījumu piesaistītājs šo noteikumu 5., 6. un 8. punktā noteikto informāciju par noguldītājiem, kuriem pienākas garantētā atlīdzība, apkopo sarakstā atbilstoši šo noteikumu 1. pielikumā norādītajām prasībām. Noguldījumu piesaistītājs informāciju apkopo elektroniski XML (*Extensible Markup Language*) faila formātā saskaņā ar šo noteikumu 2. pielikumā norādīto paraugu un Komisijas sagatavoto XSD (*XML Schema Definition*) shēmu, ko Komisija nosūta noguldījumu piesaistītājiem. Sagatavojot XML failu, noguldījumu piesaistītājs sagatavo arī faila kontrolvērtību (*hash*), lietojot SHA256 algoritmu. Noguldījumu piesaistītājs nodrošina, ka kontrolvērtība automātiski tiek saglabāta noguldījumu piesaistītāja informācijas sistēmā, par kuras darbībām tiek veikti auditācijas pieraksti un kuras datu integritāte tiek aizsargāta. Noguldījumu piesaistītājs, kura garantētās atlīdzības saņēmēju skaits ir mazāks par četriem simtiem, šo noteikumu 5., 6. un 8. punktā noteikto informāciju apkopo elektroniskā veidā XLSX (*Microsoft Excel Open XML*) faila formātā.

12. Noguldījumu piesaistītājs šo noteikumu 5., 6. un 8. punktā noteikto informāciju par noguldītājiem tā filiālēs ārpus Latvijas, kuriem pienākas garantētā atlīdzība, apkopo atsevišķos sarakstos par katru filiāli atbilstoši šo noteikumu 1. pielikumā norādītajām prasībām. Viens noguldītājs var būt tikai vienā garantētās atlīdzības saņēmēju saraksta failā. Ja noguldītājs ir iekļauts šo noteikumu 11. punktā minētajā sarakstā, tad tas šo noteikumu 12. punktā minētajos sarakstos vairs nav iekļaujams. Noguldījumu piesaistītājs informāciju apkopo elektroniski XML (*Extensible Markup Language*) faila formātā saskaņā ar šo noteikumu 2. pielikumā norādīto paraugu un Komisijas sagatavoto XSD (*XML Schema Definition*) shēmu, ko Komisija nosūta noguldījumu piesaistītājiem. Sagatavojot XML failu, noguldījumu piesaistītājs sagatavo arī faila kontrolvērtību (*hash*), lietojot SHA256 algoritmu. Noguldījumu piesaistītājs nodrošina, ka kontrolvērtība automātiski tiek saglabāta noguldījumu piesaistītāja informācijas sistēmā, par kuras darbībām tiek veikti auditācijas pieraksti un kuras datu integritāte tiek aizsargāta. Noguldījumu piesaistītājs, kura garantētās atlīdzības saņēmēju skaits ir mazāks par četriem simtiem, šo noteikumu 5., 6. un 8. punktā noteikto informāciju par noguldītājiem tā filiālēs ārpus Latvijas apkopo elektroniskā veidā XLSX (*Microsoft Excel Open XML*) faila formātā.

13. Noguldījumu piesaistītājs šo noteikumu 7. punktā noteikto informāciju par noguldītājiem, kuriem pienākas garantētā atlīdzība, apkopo sarakstā atbilstoši šo noteikumu 3. pielikumā norādītajām prasībām. Noguldījumu piesaistītājs informāciju apkopo elektroniski XML (*Extensible Markup Language*) faila formātā saskaņā ar šo noteikumu 4. pielikumā norādīto paraugu un Komisijas sagatavoto XSD (*XML Schema Definition*) shēmu, ko Komisija nosūta noguldījumu piesaistītājiem. Sagatavojot XML failu, noguldījumu piesaistītājs sagatavo arī faila kontrolvērtību (*hash*), lietojot SHA256 algoritmu. Noguldījumu piesaistītājs nodrošina, ka kontrolvērtība automātiski tiek saglabāta noguldījumu piesaistītāja informācijas sistēmā, par kuras darbībām tiek veikti auditācijas pieraksti un kuras datu integritāte tiek aizsargāta. Noguldījumu piesaistītājs, kura garantētās atlīdzības saņēmēju skaits ir mazāks par četriem simtiem, šo noteikumu 7. punktā noteikto informāciju apkopo elektroniskā veidā XLSX (*Microsoft Excel Open XML*) faila formātā.

14. Noguldījumu piesaistītājs šo noteikumu 7. punktā noteikto informāciju par noguldītājiem tā filiālēs ārpus Latvijas, kuriem pienākas garantētā atlīdzība, apkopo atsevišķos sarakstos par katru filiāli atbilstoši šo noteikumu 3. pielikumā norādītajām prasībām. Noguldījumu piesaistītājs informāciju apkopo elektroniski XML (*Extensible Markup Language*) faila formātā saskaņā ar šo noteikumu 4. pielikumā norādīto paraugu un Komisijas sagatavoto XSD (*XML Schema Definition*) shēmu, ko Komisija nosūta noguldījumu piesaistītājiem. Sagatavojot XML failu, noguldījumu piesaistītājs sagatavo arī faila kontrolvērtību (*hash*), lietojot SHA256 algoritmu. Noguldījumu piesaistītājs nodrošina, ka kontrolvērtība automātiski tiek saglabāta noguldījumu piesaistītāja informācijas sistēmā, par kuras darbībām tiek veikti auditācijas pieraksti un kuras datu integritāte tiek aizsargāta. Noguldījumu piesaistītājs, kura garantētās atlīdzības saņēmēju skaits ir mazāks par četriem simtiem, šo noteikumu 7. punktā noteikto informāciju par noguldītājiem tā filiālēs ārpus Latvijas apkopo elektroniskā veidā XLSX (*Microsoft Excel Open XML*) faila formātā.

15. Noguldījumu piesaistītājs procesa kontroles vajadzībām sagatavo arī atsevišķu sarakstu ar šo noteikumu 5., 6. un 8. punktā noteikto informāciju, kā arī informāciju par katra noguldītāja kopējo noguldījumu apmēru, segto noguldījumu apmēru un noguldījumiem tā filiālēs ārpus Latvijas, ietverot informāciju par visiem noguldītājiem, tai skaitā par noguldītājiem, kuriem nepienākas garantētā atlīdzība, un par noguldītājiem, kuriem ir vismaz viens neslēgts konts un noguldījumu atlikums ir mazāks par vai vienāds ar nulli. Sarakstā klasifikatora koda veidā saskaņā ar šo noteikumu 7. pielikumu iekļauj informāciju par noguldītāja neiekļaušanas iemesliem to noguldītāju sarakstā, kuriem pienākas garantētā atlīdzība un par kuriem noguldījumu piesaistītājs apkopo informāciju saskaņā ar šo noteikumu 11. un 12. punktu. Noguldījumu piesaistītājs pēc pieprasījuma iesniedz Komisijai noguldītāju neiekļaušanas sarakstā iemeslu skaidrojumu, ja kā neiekļaušanas iemesls izmantots klasifikatora kods "17 – cits".

16. Noteikumu 15. punktā noteikto informāciju sagatavo atbilstoši šo noteikumu 5. pielikumā norādītajām prasībām elektroniski XML (*Extensible Markup Language*) faila formātā saskaņā ar šo noteikumu 6. pielikumā norādīto paraugu un Komisijas sagatavoto XSD (*XML Schema Definition*) shēmu, ko Komisija nosūta noguldījumu piesaistītājiem. Sagatavojot XML failu, noguldījumu piesaistītājs sagatavo arī faila kontrolvērtību (*hash*), lietojot SHA256 algoritmu. Noguldījumu piesaistītājs nodrošina, ka kontrolvērtība automātiski tiek saglabāta noguldījumu piesaistītāja informācijas sistēmā, par kuras darbībām tiek veikti auditācijas pieraksti un kuras datu integritāte tiek aizsargāta. Noguldījumu piesaistītājs, kura garantētās atlīdzības saņēmēju skaits ir mazāks par četriem simtiem, šo noteikumu 15. punktā noteikto informāciju apkopo elektroniskā veidā XLSX (*Microsoft Excel Open XML*) faila formātā.

17. Noteikumu 11., 12., 13., 14. un 16. punktā noteiktajā veidā un apjomā apkopoto informāciju noguldījumu piesaistītājs ne vēlāk kā nākamajā dienā pēc noguldījumu nepieejamības iestāšanās dienas iesniedz Komisijai elektroniski arhivētas un šifrētas datnes veidā, lietojot Komisijas publisko atslēgu http://www.fktk.lv/texts\_files/0\_FKTK\_Paraksts.asc.

18. Noguldījumu nepieejamības iestāšanās gadījumā noguldījumu piesaistītājs šo noteikumu 5., 6., 7., 8. un 15. punktā noteikto aktuālo informāciju iesniedz Komisijai saskaņā ar šo noteikumu 11., 12., 13., 14. un 16. punkta prasībām vienu reizi mēnesī par stāvokli mēneša pēdējā dienā līdz nākamā mēneša 5. datumam. Ja noguldījumu piesaistītājs konstatē, ka informācijā par garantēto atlīdzību, kas Komisijai iesniegta noguldījumu nepieejamības iestāšanās gadījumā, nepieciešams veikt precizējumus, noguldījumu piesaistītājs nekavējoties par to informē Komisiju un iesniedz precizēto informāciju saskaņā ar šo noteikumu 11., 12., 13. un 14. punkta prasībām, ietverot datus tikai par tiem noguldītājiem, kuru informācija ir precizēta vai pievienota no jauna. Precizējumi, kas attiecas uz ieturētajām komisijas maksām par noguldījumu piesaistītāja līdz noguldījumu nepieejamības iestāšanās dienai sniegtajiem pakalpojumiem, var tikt iesniegti ne vēlāk kā septiņas dienas pēc noguldījumu nepieejamības iestāšanās dienas.

19. Ja Komisija konstatē, ka noguldījumu piesaistītāja sniegtā informācija par garantēto atlīdzību neatbilst aktuālajai situācijai noguldījumu nepieejamības iestāšanās dienas vai Komisijas pieprasījumā norādītās dienas beigās, Komisija informē par to noguldījumu piesaistītāju, un tas vienas dienas laikā sniedz Komisijai precizētu informāciju saskaņā ar šo noteikumu 11., 12. un 16. punkta prasībām.

20. Komisija, uzraugot šo noteikumu izpildi, var veikt klātienes pārbaudes un neklātienes uzraudzību un var pieprasīt noguldījumu piesaistītājam šo noteikumu 11., 12., 13., 14. un 16. punktā noteiktajā veidā un apjomā apkopoto informāciju par garantēto atlīdzību iesniegt vienas dienas laikā elektroniski arhivētas un šifrētas datnes veidā, lietojot Komisijas publisko atslēgu http://www.fktk.lv/texts\_files/0\_FKTK\_Paraksts.asc, par stāvokli pieprasījumā norādītās dienas beigās.

21. Noguldījumu piesaistītājs integritātes riska samazināšanas nolūkā testa veidā sagatavo informāciju par garantēto atlīdzību vienu reizi gadā šo noteikumu 11., 12., 13., 14. un 16. punktā noteiktajā veidā un apjomā. Noguldījumu piesaistītājs, kura garantētās atlīdzības saņēmēju skaits ir mazāks par četriem simtiem, integritātes riska samazināšanas nolūkā sagatavo informāciju par garantēto atlīdzību šo noteikumu 11., 12., 13., 14. un 16. punktā noteiktajā veidā un apjomā par stāvokli katra mēneša pēdējās dienas beigās un uzglabā vismaz līdz nākamā faila sagatavošanai vietā ar samazinātu integritātes un konfidencialitātes risku.

**III. Pārejas noteikums**

22. Papildu prasības, kas noteiktas šo noteikumu 5.5. un 5.7. apakšpunktā un 7., 12. un 15. punktā, stājas spēkā 2021. gada 30. jūnijā.

**IV. Noslēguma jautājums**

23. Ar šo noteikumu spēkā stāšanos spēku zaudē Komisijas 2018. gada 6. februāra normatīvie noteikumi Nr. 30 "Informācijas par garantēto atlīdzību apkopošanas un sniegšanas normatīvie noteikumi".

Finanšu un kapitāla tirgus komisijas

priekšsēdētāja S. Purgaile

**ŠIS DOKUMENTS IR ELEKTRONISKI PARAKSTĪTS AR**

#### DROŠU ELEKTRONISKO PARAKSTU UN SATUR LAIKA ZĪMOGU